ORDE do 10 de xuño de 2009 pola que se aproban as bases e se procede á convocatoria de bolsas para o curso 2009-2010 destinadas ao alumnado universitario galego, descendente de galegos ou con residencia familiar en Galicia, que por causa sobrevida ou imprevista teña dificultades económicas para continuar estudos.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 19/06/2009

O Estatuto de autonomía de Galicia, no seu artigo 31, establece como competencia plena da Comunidade Autónoma de Galicia a regulación e administración do ensino en toda a súa extensión, niveis e graos, modalidades e especialidades, no ámbito das súas competencias.
O Real decreto 1754/1987, do 18 de decembro, transferiulle á Comunidade Autónoma de Galicia competencias en materia de universidades. Estas competencias foron asumidas pola comunidade autónoma e asignadas á Consellería de Educación e Ordenación Universitaria no Decreto 62/1988, do 17 de marzo. A Lei 11/1989, do 20 de xullo, de ordenación do sistema universitario de Galicia, determina a constitución do sistema universitario de Galicia con tres universidades: a Universidade da Coruña, a de Santiago de Compostela e a de Vigo.
A Consellería de Educación e Ordenación Universitaria, a través da Secretaría Xeral de Universidades, está a levar a cabo diversas accións de apoio económico ao alumnado de ensino universitario coas que se pretende favorecer a calidade, a competencia, a igualdade de oportunidades e a excelencia no rendemento académico. De acordo con isto, iniciáronse diferentes liñas estratéxicas, entre as que cabe destacar o desenvolvemento da función social das universidades galegas, de maneira que ademais da súa implicación na mellora dos sistemas de ciencia e tecnoloxía, de calidade do ensino, do uso sostido de recursos, desenvolva a súa capacidade para dar resposta ás demandas sociais e a súa implicación no traballo social e a cooperación para o desenvolvemento.
Tradicionalmente, as axudas e accións de apoio económico ao alumnado universitario viñan sendo destinadas a aqueles alumnos e alumnas que acreditaban os mellores expedientes académicos como recoñecemento ao seu esforzo, e non se valoraba na mesma medida a necesidade urxente de recursos económicos, moitas veces motivada por causas sobrevidas e imprevistas.
Neste sentido, a Consellería de Educación e Ordenación Universitaria pretende continuar a política de bolsas e axudas de carácter especial, cunha finalidade simplemente paliativa, destinadas a facer fronte a causas sobrevidas que polas súas circunstancias requiren dunha atención perentoria na obtención de recursos económicos que permitan a continuidade dos estudos universitarios dos alumnos afectados, sen pretender solucións plenas á problemática que poidan presentar.
Polo que antecede, esta consellería
DISPÓN:
Artigo 1º.-Obxecto.
Convócanse bolsas, en réxime de concorrencia competitiva, destinadas a estudantes galegos, descendentes de galegos ou con residencia familiar en Galicia, que cursen estudos universitarios conducentes ao título de grao, licenciado, enxeñeiro, arquitecto, diplomado, mestre, enxeñeiro técnico e arquitecto técnico, no curso 2009-2010, cunha necesidade urxente de recursos económicos motivada por causas sobrevidas e imprevistas que lles impidan ou dificulten a continuidade dos seus estudos, sen pretender dar solucións plenas á problemática que poidan presentar, sempre que as causas excepcionais non estean cubertas por outras convocatorias específicas.
Artigo 2º.-Orzamento.
A Consellería de Educación e Ordenación Universitaria financiará estas axudas con cargo á aplicación orzamentaria 09.04.422C.480.0 dos orzamentos xerais da Comunidade Autónoma de Galicia para o ano 2009, cunha contía global máxima de 60.000 euros. Non obstante, pode ser incrementada no caso de producirse remanente doutras convocatorias financiadas con cargo á mesma aplicación orzamentaria de acordo co disposto no artigo 31.2º letra b) da Lei 9/2007, do 13 de xuño, de subvencións de Galicia.
Artigo 3º.-Requisitos.
1. Poderán solicitar estas axudas os/as estudantes universitarios/as que cumpran os seguintes requisitos:
a) Ser galego ou galega, descendente de galego/a ou con residencia familiar en Galicia cun mínimo de tres anos consecutivos e anteriores á data de publicación desta convocatoria.
b) Que a situación sobrevida ou imprevista teña acontecido durante os anos 2008 ou 2009.
c) Xustificar documentalmente a causa sobrevida e imprevista que lle dificulte continuar os seus estudos, así como que as condicións socioeconómicas actuais se deben á nova situación.
d) Cursar estudos universitarios presenciais conducentes ao título de grao, licenciado, enxeñeiro, arquitecto, diplomado, mestre, enxeñeiro técnico e arquitecto técnico en calquera das universidades do Sistema Universitario de Galicia ou nunha universidade pública de fóra de Galicia, sempre que a titulación universitaria que está a cursar non sexa impartida nalgunha das universidades desta comunidade autónoma.
e) Estar matriculado no curso 2009-2010, como mínimo en 50 créditos.
f) Que a renda per cápita da unidade familiar non sexa superior ao importe anual da pensión non contributiva individual para o ano 2009, é dicir 4.708,62 euros.
2. Poderán solicitar a renovación soamente aqueles/as alumnos/as que foron beneficiarios/as desta bolsa por primeira vez na convocatoria anterior. Para a concesión da axuda neste segundo ano deberán ter superado o 50% das materias ou créditos nos que estiveron matriculados no curso 2008/2009.
3. Quedan excluídos desta convocatoria aqueles/as alumnos/as que estean en posesión ou reúnan os requisitos legais para a expedición do título de grao, licenciado, enxeñeiro ou arquitecto, que realicen estudos de máster universitario, terceiro ciclo ou doutorado, estudos de especialización, títulos propios das universidades e outros estudos de posgrao.
Artigo 4º.-Solicitudes e prazo de presentación.
1. A solicitude, segundo o modelo ED433A que se publica como anexo a esta orde, asinada polo/ a interesado/a, pais ou titores legais, e todos os membros da familia computables para efectos tributarios poderá presentarse:
a) No rexistro xeral da Xunta de Galicia, dirixida á Secretaría Xeral de Universidades, edificio administrativo San Caetano, s/n, 15781 Santiago de Compostela, ou ben en calquera dos centros previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común, para a presentación de instancias.
b) Nos rexistros oficiais das universidades do sistema universitario de Galicia, de conformidade coa Resolución do 25 de xuño de 2007, da Consellería de Educación e Ordenación Universitaria pola que se dispón a publicación do convenio de colaboración entre esta consellería e as universidades de Santiago de Compostela, A Coruña e Vigo en materia de rexistros administrativos.
Se a solicitude é remitida por correo presentarase en sobre aberto para que sexa datada e selada polo/a funcionario/a de correos antes de que proceda á súa certificación postal.
Non se admitirá como medio de presentación de solicitudes os servizos de mensaxaría privados.
2. A solicitude deberá ir acompañada da seguinte documentación:
a) Copia do DNI/NIF do solicitante e de todos os membros da familia computables para efectos tributarios.
b) Certificado de empadroamento nun concello da Comunidade Autónoma de Galicia no que conste a data de alta.
c) Certificación académica completa ou copia compulsada na que se fará constar a nota media simple do expediente académico, obtida de acordo cos párametros reflectidos no protocolo de colaboración subscrito o 21 de febreiro de 2005 entre a consellería e as universidades de Santiago de Compostela, A Coruña e Vigo, publicado no DOG do 23 de marzo de 2005 por resolución da Secretaría Xeral da Consellería de Educación e Ordenación Universitaria do 15 de marzo de 2005, así como as materias ou créditos nas que estivo matriculado no ano académico 2008/2009. Os alumnos e as alumnas que estean cursando estudos de 2º ciclo por accederen desde unha titulación de 1º ciclo ou desde o 1º ciclo dunha titulación de 1º e 2º ciclo, deberán enviar ademais a certificación académica dese 1º ciclo.
O alumnado que acceda ao 1º curso dos seus estudos universitarios a través das probas de acceso á universidade, deberá presentar a certificación da correspondente comisión organizadora da proba, na que conste a cualificación correspondente. O alumnado de Formación Profesional que solicite o ingreso nos estudos universitarios aos que lle dá acceso a súa titulación deberá presentar unha certificación académica dos cursos realizados na que se inclúa a nota media do expediente.
d) Informe do/a asistente social do concello no que estea empadroado o/a solicitante que recolla a causa sobrevida ou imprevista, así como a situación socioeconómica da unidade familiar, antes e despois da causa, que motive a necesidade urxente de recursos económicos.
e) Documento facilitado pola entidade bancaria a nome do/a interesado/a, no que conste o código de conta cliente e os códigos que identifican o banco, a oficina e o díxito de control.
f) Declaración responsable asinada polo/a solicitante na que se faga constar:
-Os ingresos anuais percibidos por todos os membros que compoñen a unidade familiar durante os anos 2007 e 2008, así como a contía total mensual do ano 2009, achegando a documentación acreditativa dos citados ingresos.
-As axudas solicitadas ou concedidas para o mesmo fin, ante as distintas administracións públicas competentes ou outros organismos públicos ou privados.
-Xustificación da causa sobrevida ou imprevista na que fundamenta a petición da bolsa, acompañando todos os documentos que a proben ( informes médicos, sentenzas, convenios reguladores nos casos de separación ou divorcio, etc.).
3. O prazo de presentación de solicitudes comprenderá desde o día seguinte ao da publicación desta orde no Diario Oficial de Galicia ata o día 1 de setembro de 2009.
Artigo 5º.-Exposición de listaxes provisionais.
1. Unha vez examinadas as solicitudes e a documentación presentada polos solicitantes exporanse as listaxes provisionais de solicitudes admitidas e as excluídas, sinalando os motivos de exclusión, nos taboleiros de anuncios da Consellería de Educación e Ordenación Universitaria, nos seus departamentos territoriais e nas vicerreitorías de estudantes das tres universidades galegas. Así mesmo, poderán ser consultadas no portal educativo da Consellería de Educación e Ordenación Universitaria: www.edu.xunta.es/
2. As listaxes provisionais serán expostas o día 30 de setembro. Os interesados disporán dun prazo de reclamación comprendido desde o día 1 ao 13 de outubro de 2009, ambos os dous incluídos, podendo durante ese prazo formular reclamacións para emendar erros e falta de documentación ante a Secretaría Xeral de Universidades, presentando, se é o caso, a documentación necesaria. Transcorrido este prazo sen que se emenden as causas de exclusión considerarase que o interesado desiste da súa petición, nos termos e condicións establecidos na Lei 30/1992.
Artigo 6º.-Comisión avaliadora.
1. A selección das solicitudes será realizada por unha comisión integrada por:
Presidente: o/a titular da Secretaría Xeral de Universidades ou, por delegación, o/a titular da Subdirección Xeral de Universidades.
Vogais:
O/a titular do órgano competente en materia de estudantes da Universidade da Coruña.
O/a titular do órgano competente en materia de estudantes da Universidade de Santiago de Compostela.
O/a titular do órgano competente en materia de estudantes da Universidade de Vigo.
O/a xefe/a do Servizo de Apoio e Orientación aos Estudantes Universitarios.
Secretario/a: un/unha funcionario/a da Secretaría Xeral de Universidades, que actuará con voz e voto.
2. Se por calquera causa, no momento en que a comisión avaliadora teña que examinar as solicitudes, algún dos compoñentes non puidese asistir, será substituído pola persoa que para o efecto se nomee. O dito nomeamento deberá recaer noutra persoa da secretaría xeral ou da universidade correspondente, en virtude da súa representación.
Artigo 7º.-Selección e contía.
1. A selección realizarase en réxime de concorrencia competitiva entre todos/as os/as solicitantes que cumpran os requisitos establecidos na convocatoria, en orde directamente proporcional á puntuación total obtida. A comisión avaliadora elaborará unha relación de bolseiros/as beneficiarios/as que recibirán unha axuda económica, de acordo coas dispoñibilidades orzamentarias e cos seguintes criterios de valoración:
a) Grao de incidencia das circunstancias especiais debido á causa sobrevida (ata un máximo de 60 puntos):
-Por orfandade absoluta: ata 20 puntos.
-Por falecemento de pai/nai ou titor legal, cando acheguen ingresos á economía familiar: ata 15 puntos.
-Recoñecemento de grande invalidez ou discapacidade dun dos membros da unidade familiar de grao igual ou superior ao 65% de minusvalía: ata 10 puntos.
-Situación de desemprego do pai/nai ou titor legal: ata 10 puntos.
-Enfermidade grave de algún membro da unidade familiar, incluído o alumno, que dificulte o desenvolvemento dos estudos con regularidade: ata 10 puntos.
-Outras circunstancias non consideradas que sendo xustificadas repercutan na situación socioeconómica familiar (violencia de xénero cara a el/ela ou proxenitor/a, vítimas de actos terroristas, separación, divorcio, ruína ou quebra familiar...): ata 15 puntos.
b) Renda per cápita da unidade familiar:
-Ata 3.000 : 40 puntos.
-De 3.001  a 3.500 : 30 puntos.
-De 3.501  a 4.000 : 20 puntos.
-De 4.001  a 4.708,62 : 10 puntos.
c) Para determinar a contía, a comisión avaliadora, tendo en conta a prioridade outorgada de acordo coa puntuación total obtida nos puntos anteriores, asignaralle a cantidade de 250 euros por cada 5 puntos obtidos, ata o límite do orzamento dispoñible. A dotación económica asignada a cada beneficiario/a non poderá superar os 5.000 euros.
2. O importe da subvención, en ningún caso poderá ser de tal contía que supere o custo da actividade subvencionada, de conformidade co artigo 17.3º da Lei 9/2007, do 13 de xuño, de subvencións de Galicia.
Artigo 8º.-Resolución.
1. Unha vez efectuada a selección pola comisión avaliadora, esta elevará, a través da Secretaría Xeral de Universidades, un informe-proposta á persoa titular da Consellería de Educación e Ordenación Universitaria, quen emitirá resolución na que constará a relación de persoas que obteñen bolsa, outra de suplentes e outra de denegados coas causas de denegación, se os houber, nos termos e condicións que figuran no artigo 34 do regulamento da Lei 9/2007, do 13 de xuño, de subvencións de Galicia, aprobado polo Decreto 11/2009, do 8 de xaneiro.
Contra esta resolución, que esgota a vía administrativa, as persoas interesadas poderán interpoñer recurso potestativo de reposición ante a persoa titular da Consellería de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a Sala do Contencioso-Administrativo do Tribunal Superior de Xustiza de Galicia, de conformidade co establecido na Lei 29/1998, do 13 de xullo, reguladora da xurisdición contencioso-administrativa.
2. Para os efectos establecidos no artigo 23.4º da Lei 9/2007, do 13 de xuño, de subvencións de Galicia, o prazo máximo para resolver as solicitudes correspondentes ás accións especificadas nesta orde será de seis meses, contados a partir da publicación desta convocatoria no Diario Oficial de Galicia. O vencemento do prazo máximo sen que sexa notificada a resolución, lexitima os interesados para entender desestimada por silencio administrativo a solicitude de concesión da subvención.
3. Os solicitantes de que lles sexa denegada a axuda poderán solicitar a devolución da documentación presentada no prazo de dous meses a partir da publicación da resolución da convocatoria no Diario Oficial de Galicia.
Artigo 9º.-Xustificación e pagamento.
1. Os/as adxudicatarios/as que figuran na listaxe de concedidos presentarán na Secretaría Xeral de Universidades, no prazo máximo de dez días naturais posteriores á publicación da orde de resolución no DOG, a seguinte documentación:
a) Declaración responsable complementaria das axudas obtidas ou solicitadas para a mesma finalidade.
b) Xustificante de estar matriculado no curso 2009/2010 na universidade correspondente.
2. As axudas concedidas faranse efectivas mediante libramento único e directo na conta bancaria indicada polo/a beneficiario/a.
Artigo 10º.-Incompatiblidades, obrigas e cumprimento dos/as beneficiarios/as.
1. Estas axudas son compatibles con calquera outra bolsa ou axuda destinada a ese mesmo fin por algunha das administracións públicas competentes ou calquera dos seus organismos, entes ou sociedades, sempre que a suma de todas elas non supere a contía máxima de 5.000 euros.
2. O alumnado que resulte beneficiario destas axudas comprométese ao cumprimento do establecido nesta convocatoria e na súa resolución, así como a cumprir as seguintes obrigas:
a) Seguir durante o curso académico 2009-2010, con carácter presencial, os estudos nos que se atope matriculado.
b) Comunicar por escrito a renuncia á bolsa no caso de producirse unha causa que determine a dita renuncia.
c) Informar ao órgano concedinte da obtención doutras subvencións ou axudas para a mesma finalidade, procedentes de calquera administración pública, ente público ou privado.
d) Facilitar toda a información que lle sexa requirida pola Intervención Xeral da Comunidade Autónoma, o Tribunal de Contas e o Consello de Contas, no exercicio das súas funcións de fiscalización e control do destino das axudas, segundo dispón o artigo 14.1º k) da Lei 9/2007, do 13 de xuño, de subvencións de Galicia.
3. O incumprimento total ou parcial de calquera das condicións establecidas nesta orde constituirá causa determinante de revogación da axuda e do seu reintegro, total ou parcial, polo/a beneficiario/a, segundo o disposto no artigo 33 da Lei 9/2007, do 13 de xuño, de subvencións de Galicia, e de acordo co procedemento establecido nos artigos 77 a 83, inclusive, do regulamento da Lei 9/2007, aprobado polo Decreto 11/2009, do 8 de xaneiro.
Disposicións adicionais
Primeira.-A presentación da solicitude de concesión de axuda comportará autorización á Consellería de Educación e Ordenación Universitaria para:
a) Obter da Axencia Estatal da Administración Tributaria, da Tesourería Xeral da Seguridade Social e da Consellería de Facenda os datos de carácter tributario necesarios para a determinación da renda da unidade familiar.
b) Facer públicos nos rexistros regulados no Decreto 132/2006, do 27 de xullo, polo que se regulan os rexistros públicos creados nos artigos 44 e 45 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006, os datos relevantes referidos ás axudas e subvencións recibidas así como as sancións impostas cando proceda.
A reserva que o peticionario poida facer no senso de non autorizar a obtención de datos ou a súa publicidade nos rexistros, que en todo caso terá que se expresar por escrito, poderá dar lugar á exclusión do proceso de participación para obter a axuda ou subvención ou, noutro caso, á revogación do acto de outorgamento e, se procede, ao reintegro do importe concedido.
c) De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, e co disposto no artigo 15.2º c) da Lei 9/2007, do 13 de xuño, de subvencións de Galicia, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
d) Porén, non será necesaria a publicación cando o órgano concedinte considere que se dan as previsións do artigo 15.2º d) da citada Lei 9/2007.
Segunda.-Toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas para a mesma finalidade por outras administracións públicas ou calquera dos seus organismos, entes ou sociedades, nacionais ou internacionais, poderá dar lugar á modificación da resolución de concesión segundo prevé o artigo 17.4º da Lei 9/2007, do 13 de xuño, de subvencións de Galicia.
Disposicións derradeiras
Primeira.-Facúltase a persoa titular da Secretaría Xeral de Universidades para adoptar os actos e medidas necesarios para o desenvolvemento desta orde.
Segunda.-Esta orde poderá ser impugnada mediante recurso potestativo de reposición ante a persoa titular da Consellería de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses ante a sala do contencioso-administrativo do Tribunal Superior de Xustiza de Galicia, de acordo co establecido na Lei 29/1998, do 13 de xullo, reguladora da xurisdición contencioso-administrativa.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 10 de xuño de 2009.
Jesús Vázquez Abad
Conselleiro de Educación e Ordenación Universitaria
Ver referencia pdf "11900D008P030.PDF"